ગોંડલમાં ઉમવાડા રોડ પર એક ખાનગી જિનિંગ મિલના ગોડાઉનમાં તા. ૩૦મી જાન્યુઆરીએ સાંજે પ વાગ્યાની આસપાસ અચાનક આગ લાગી હતી. પહેલાં તો આગની આ ઘટનાને સામાન્ય ગણવામાં આવી હતી, પણ આગે વિકરાળ સ્વરૃપ લેતાં તેને કાબૂમાં લેવા ગોંડલ, ધોરાજી, ઉપલેટા, જેતપુર અને રાજકોટથી ફાયર ફાઇટરો પહોંચ્યાં હતાં, પણ આગને ત્વરિત કાબૂમાં લઈ શકાઈ ન હતી. ગોડાઉનમાં લાગેલી ભીષણ આગમાં સરકારે ખરીદ કરેલી આશરે ર લાખ ગુણી મગફળીનો જથ્થો જેની અંદાજિત કિંમત રૃ. ર૮ કરોડનો થાય છે એ બળીને ખાખ થઈ ગયો. આ ઘટનામાં ગુજકોટ જેવી સહકારી સંસ્થાઓ અને સરકારની બેદરકારી એ છતી થઈ છે કે આવડો મોટો મગફળીનો જથ્થો જ્યાં સાચવવામાં આવ્યો હતો ત્યાં સેફ્ટીનાં કોઈ સાધનો ન હતાં. વીજળીનું કનેક્શન ન હતું. સીસીટીવી કે સુરક્ષાની કોઈ વ્યવસ્થા ન હતી. ગોંડલની જિનિંગ મિલના ગોડાઉનમાં આગ લાગી કે લગાડવામાં આવી તે મુદ્દે શંકાઓ સાથે સરકાર સામે સવાલો કરવામાં આવતા સરકાર પણ હરકતમાં આવી હતી. મુખ્યમંત્રી વિજય રૃપાણીએ આ ઘટનાની તપાસ સીઆઈડી ક્રાઇમને સોંપવાનો હુકમ કર્યો હતો અને આ ઘટનામાં નિષ્પક્ષ તપાસ થશે અને કોઈ પણ ગુનેગાર હશે તેની સામે કડક પગલાં લેવાશે તેવું નિવેદન આપ્યું હતું.